 हर ब’रे होने आहली अमरनाथ यात्रा दी बजाह शेषनाग ते अमरनाथ ग्लेशिअर बी सिकुडा करदे नते इंदे मुजब पानी दे स्त्रोत्रें उप्पर खरा-मता नकारात्मक प्रभाव प’वा करदा ऐ।  स्हाड़ी रिआसती दे राजनेताएं गी यात्रा उप्पर राजनीति करने दी बजाए पर्यावरण सने यात्रा अध्यात्मिकगी बचाने दे तरीकें दे बारे च सोचना लोड़चदा ऐ।  असेंगी उत्तरांचल दी सरकार थमां सबक हासल करना चाहिदा ऐ जिन्नै गंगोत्री दी पात्रा गी काबू च करने, नोहाड़ी अध्यात्मिकता गी बनाई रक्खने सने खित्ते दे पर्यावरण दी सांहब संभाल करने ते ग्लेशिअर गी पिघलने थमां बचाने लेई टकोहदियां गैंही चुक्किआं न।  सेलानिएं दी मौजूदगी गी घटाने सने खानाबदोशें ते सुरक्षाबलें तक्कर दी गिनतरी च कमी ग्लेशिअरें गी पिघलने थमां रोकने च मदद करी सकदी ऐ ते एहदे कन्नै गै दोआएं दे सुक्कने ते होरने बजहें दे बारे च बी पता लाए जाने दी लोड़ ऐ।  मुक्ख शैहरें ते कस्बें दी गंदगी गी सुट्‌टने लेई इस्तमाल कीत्ते जाने आहलें दरेआएं दी सफाई लेई बी सख्त गैहीं चुक्के जाने दी लोड़ ऐ जदके इस चाल्ली दे जतनें गी म्हेशां गै रद्‌दी दी टोकरी च सुट्‌टी दित्ता जंदा ऐ।  दरेआएं दी कुदरती खूबसूरती ते उंदी सफाई लेई लोड़चदा तरीकाकार अपनाए जाने दी लोड़ ऐ।  जंगल लाने दे कम्मै गी युद्ध स्तर उप्पर शुरू कीत्ता जाना लोड़चदा ऐ जेहदे च भ्रश्टाचार ते लापरवाही शामल नेईं होऐ कीजे कीजे इंदी बजाह कन्नै केईएं तत्वें गी सेल्ले सुन्ने गी लुट्‌टने दी छूट हासल होई जंदी ऐ।  घने जंगले दे सफाए पिच्छे सुरक्षा ते आतंकवाद दा तोई तर्क नेईं होना लोड़चदा कीजे जंगल गै दरेआएं दी कुदरती खूबसूरती न।  ग्लेशिअरें दे पिघलने लेई इक्कले ग्लोबल वार्मिंग गी दोस नेईं दित्ता जाई सकदा।  ग्लोबल वार्मिंग दे खलाफ पूरी दुनिआं च चला करदी जंग च शामल होने लेई मकामी बजहें गी खत्म कीत्ते जाने दी लोड़ ऐ। 